DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Ako sa uvádza v oznámení Komisie Zaistenie potravinovej bezpečnosti a posilnenie odolnosti potravinových systémov z 23. marca 2022 [COM(2022) 133 final], nevyprovokovaná ruská invázia na Ukrajinu ešte viac destabilizovala už aj tak krehké poľnohospodárske trhy. Pred inváziou sme zaznamenali na komoditných trhoch výrazný a náhly nárast cien, čo poľnohospodárske trhy pocítili v podobe nárastu nákladov na energiu, hnojivá a krmivá. Teraz náklady pre poľnohospodárov a malé a stredné podniky (MSP) pôsobiace v oblasti spracovania, uvádzania na trh alebo vývoja poľnohospodárskych výrobkov ďalej rastú, čo má vplyv na ceny potravín. Táto situácia ukazuje zraniteľné miesta európskeho potravinového systému, predovšetkým závislosť od dovozu, ako aj narastajúce obavy v súvislosti s príjmom poľnohospodárov a výrobcov v agropotravinovom reťazci.

Zvyšuje sa tak tlak na európske poľnohospodárstvo, ktorý spôsobila pandémia COVID-19.

Takisto treba riešiť otázku zmeny klímy a environmentálne výzvy. Komisia v uvedenom oznámení vyzvala na „riešenie nedostatkov, ktoré odhalila rozvíjajúca sa kríza, a to spôsobmi, ktoré posilnia prechod na udržateľné, odolné a spravodlivé potravinové systémy v EÚ a na celom svete“.

Narušenie obchodu vyvoláva vážne obavy v súvislosti s celosvetovou potravinovou bezpečnosťou, ktoré vyplývajú z krátkodobého vplyvu vojny a dlhodobejších neistôt, ktoré ju sprevádzajú.

Hoci stabilné dodávky potravín v EÚ nie sú ohrozené, ak sa výrazne vyššie výrobné náklady na úrovni poľnohospodárskych podnikov nebudú kompenzovať vyššími cenami, môže to mať vplyv na istotu dodávok.

Spoločná poľnohospodárska politika (SPP) poskytuje celú škálu opatrení vrátane záchrannej siete pre ceny a možnosti prijať výnimočné opatrenia. Komisia vo svojom oznámení z 23. marca 2022 už predstavila celý rad výnimočných iniciatív na zaručenie potravinovej bezpečnosti a posilnenie odolnosti potravinových systémov. Súčasná situácia je však bezprecedentná a vyžaduje si dodatočné iniciatívy, pretože niektoré malé podniky a poľnohospodári naliehavo potrebujú pomoc v núdzi, aby mohli naďalej vyvíjať svoju činnosť.

Preto Komisia navrhuje dodatočné opatrenie financované z Európskeho poľnohospodárskeho fondu pre rozvoj vidieka (EPFRV), ktoré členským štátom umožní poskytovať podporu likvidity poľnohospodárom a agropotravinárskym podnikom zasiahnutým výrazným nárastom vstupných nákladov, predovšetkým podnikom vyrábajúcim krmivo a hnojivá, ako aj energeticky náročným podnikom v spracovateľskom odvetví, ktoré musia znášať zvýšené náklady na plyn a elektrinu. Priamym riešením výziev pri peňažných tokoch takýchto podnikov podpora prispeje k celosvetovej potravinovej bezpečnosti a bude súčasťou riešenia narušenia trhu v dôsledku zvýšených vstupných nákladov.

Aby naplnila tieto ciele, bude mať podobu výnimočnej jednorazovej sumy pre poľnohospodárov a MSP pôsobiace v oblasti spracovania, uvádzania na trh alebo vývoja poľnohospodárskych výrobkov. Platby Komisie sa budú realizovať podľa rozpočtových prostriedkov a v závislosti od dostupných finančných prostriedkov.

S cieľom zabezpečiť čo najefektívnejšie využívanie zdrojov dostupných v rámci existujúcich programov rozvoja vidieka budú členské štáty povinné na základe objektívnych a nediskriminačných kritérií odôvodniť zacielenie podpory najviac zasiahnutým osobám. Členské štáty by dané opatrenie museli zahrnúť do programov rozvoja vidieka prostredníctvom ich modifikácie. Platby by prijímateľom mohli začať vyplácať po tom, ako predložia modifikáciu programu na zavedenie nového opatrenia. Svoje modifikácie môžu začať predkladať po tom, ako sa prijme tento návrh a zmenia súvisiace sekundárne právne predpisy [vykonávacie nariadenia Komisie (EÚ) č. 808/2014 a 809/2014].